

**UNIVERSITI TEKNOLOGI MARA (UiTM)**

**CAWANGAN PAHANG**

**KERTAS KERJA**

“USUL KONVENSYEN KOMANDER KESATRIA SIRI 4”

09 DISEMBER 2023

**DISEDIAKAN OLEH**

MAJLIS PERWAKILAN KOMANDER KESATRIA

UiTM CAWANGAN PAHANG.

|  |  |
| --- | --- |
| **1.0** | **PENDAHULUAN** |

Komander Kesatria telah ditubuhkan pada 12 Julai 1976 selari dengan penubuhan Unit Kesatria yang telah dipinda nama kepada Unit Kokurikulum pada tahun 2007 oleh pihak pengurusan tertinggi Universiti Teknologi MARA (UiTM). Tujuan asal Komander Kesatria ditubuhkan adalah untuk membantu jurulatih mengawal pelajar Kor Kesatria. Semenjak dari penubuhannya sehingga kini, fungsi Komander Kesatria masih dikekalkan dan telah mendapat sedikit sebanyak pembaharuan daripada pihak pengurusan yang telah memperluaskan bidang tugasannya. Evolusi yang telah dilalui oleh Komander Kesatria hasil daripada pengalaman dan perbincangan ahli-ahlinya dengan pihak pengurusan dilihat sebagai satu langkah yang tepat bagi memenuhi visi dan misi Komander Kesatria itu sendiri.

Konvensyen Komander Kesatria yang pertama telah berlangsung pada tahun 2010 di UiTM Shah Alam dan telah diteruskan dengan perlaksanaan beberapa siri berikutnya dan telah disambut baik oleh semua Komander Kesatria di setiap cawangan negeri dan kampus. Konvensyen tersebut merupakan salah satu platform untuk memperkasakan Komander Kesatria dari segi pengurusan tertinggi sehingga akar umbi. Terdapat pelbagai usul yang telah dibincangkan sepanjang konvensyen tersebut berlangsung.

Oleh itu, pada Konvensyen Komander Kesatria Siri 4 kali ini, Komander Kesatria UiTM Cawangan Pahang ingin mengambil kesempatan dengan mencadangkan usul dan cara perlaksanaannya yang diharapkan mampu memperkasakan lagi Komander Kesatria dan melahirkan individu yang cemerlang dari pelbagai aspek.

|  |  |
| --- | --- |
| **2.0** | **LATAR BELAKANG ORGANISASI** |

Peristiwa dua demonstrasi pelajar-pelajar institut pengajian tinggi di Malaysia termasuk UiTM pada akhir tahun 1975 merupakan titik permulaan penubuhan Unit Kesatria kerana peristiwa itu telah menyebabkan lebih kurang 200 pelajar telah disingkirkan dari UiTM.

Pihak UiTM telah memandang serius hal tersebut. Bagi mereka, demonstrasi itu menunjukkan keperluan meningkatkan disiplin dikalangan pelajar-pelajar UiTM. Unit Kesatria diwujudkan secara rasmi pada tahun 1976. Pada 1976, ianya menjadi satu kokurikulum dan juga salah satu subjek yang wajib lulus kerana Majlis UiTM tidak akan mengeluarkan diploma untuk pelajar yang gagal subjek tersebut. Pada 2 Oktober 2007, Unit Kesatria telah ditukar nama kepada Unit Kokurikulum di mana fungsinya telah berubah iaitu bertanggungjawab sepenuhnya ke atas perlaksanaan latihan semua kursus kokurikulum.

Seterusnya, komander kesatria Pahang terbahagi kepada 2 kampus iaitu Kampus Jengka dan Kampus Raub yang mana diketuai oleh Yang DiPertua dari kampus Jengka iaitu Komander Kanan Muhamad Irfan Bin Iskandariah. Selain itu, terdapat 2 organisasi iaitu Rejimental Komander Kesatria (Pegawai Pemerintah, Penolong Pegawai Pemerintah, Adjutan, Quatermaster dan Rejimen Sarjan Mejar) dan Majlis Perwakilan Komander Kesatria (MPKK) dimana barisan majlis tertinggi (Yang DiPertua, Naib Yang Di-Pertua, Setiausaha, Bendahari). Majlis tertinggi ini ditugaskan untuk mengawasi gerak kerja exco-exco iaitu Exco Multimedia, Exco Logistik, Exco Kerohanian, Exco Akademik dan Exco Sukan. Organisasi ini telah diwujudkan bagi memudahkan perlaksanaan latihan dalam UiTM Cawangan Pahang. Setiap pengurusan membantu dalam menguruskan perihal pelajar berkaitan kawad, disiplin dan lain-lain. Komander Kesatria juga amat mementingkan aspek sahsiah dan rupa diri pelajar. Pada semester ini terdapat 50 orang komander aktif di Kampus Jengka manakala komander aktif bagi Kampus Raub pula adalah seramai 30 orang.

|  |  |
| --- | --- |
| **3.0** | **SUMBANGAN DAN PENGLIBATAN KOMANDER KESATRIA** |

Komander Kesatria adalah satu kelompok pelajar yang telah dibentuk dan diberi pendedahan kepada ciri-ciri kepimpinan dan disiplin yang meliputi aspek rohani, jasmani dan emosi hasil dari Latihan Intensif Bakal Komander. Sesuai dengan latihan dan pendedahan yang diberi sepanjang penglibatan. Komander Kesatria Pahang berpotensi untuk menjadi pembantu jurulatih kesatria dan pemimpin kepada ahli kesatria. Komander Kesatria juga mampu dikerahkan memberi khidmat sosial dalam pelbagai program apabila diperlukan di peringkat dalaman mahupun luaran UiTM.

Di samping itu, Komander Kesatria Pahang juga turut aktif melibatkan diri dalam aktiviti-aktiviti yang dilakukan oleh pihak UiTM. Antaranya, program Komander Kesatria Endurance Challenge yang dilaksanakan oleh Unit Kokurikulum dengan kerjasama Majlis Perwakilan Komander Kesatria (MPKK). Program ini melibatkan semua Komander Kesatria UiTM se-Malaysia, dimana banyak acara yang dipertandingkan antaranya ialah Jalan Lasak, MTB-Orienteering, Score-Orienteering, Duathlon, Obstacle Challenge, Tarik tali dan lain-lain. Pada tahun ini,UiTM Cawangan Kelantan telah diberi amanah dan tanggungjawab untuk menjadi tuan rumah bagi KKEC siri 11/2023. Komander Kesatria Pahang berjaya menyumbang pingat emas dalam acara jalan lasak siswi manakala acara jalan lasak siswa mendapat tempat ketiga pada KKEC siri 11/2023. Program KKEC merupakan satu platform yang signifikan dalam menerapkan nilai positif dalam diri Komander Kesatria. Pertandingan berkonsepkan sukan lasak ini bertujuan untuk membentuk pelajar menjadi pemimpin yang memiliki jati diri yang tinggi serta berdaya saing, proaktif dan kental dari segi mental dan fizikal, di samping memupuk semangat kerjasama dalam kumpulan.

Selain itu, komander bertanggungjawab terlibat dalam pengurusan pelajar kokurikulum. Tugas mereka adalah membantu jurulatih dalam memberikan pendedahan tentang ilmu contohnya ilmu kawad kaki dan ikhtiar hidup supaya dapat melahirkan anak bangsa yang celik dalam pelbagai bidang, berdisiplin dan berketerampilan. Selain daripada mengajar ilmu kawad dan ikhtiar hidup, mereka juga turut menguruskan kehadiran pelajar, baju dan hal yang berkait. Pelaksanaan kem juga di bimbing oleh para komander kesatria. Kemudian, Komander Kesatria aktif dalam membantu komuniti diluar contohnya Program Literasi Kelas Rimba Bateq bertempat di Kampung Cangkung pada 22-24 September 2023, Program Perkhemahan Bersepadu Unit Beruniform di SK Jengka Pusat dan Latihan Perkhemahan Bersepadu SMK Padang Piol selama 3 hari 2 malam yang bertempat di Kem Sri Gading.

Akhir kata, badan beruniform kesatria memberi banyak impak kepada UiTM dan individu yang menyertai komander. Terdapat banyak aktiviti yang menarik dan bermanfaat telah dilakukan bagi membangkitkan kewibawaan dalam diri sejurus meningkatkan pembangunan masyarakat.

|  |  |
| --- | --- |
| **4.0** | **OBJEKTIF** |

|  |  |
| --- | --- |
| 4.1 | Menambahbaik sistem pengurusan serta menyelesaikan masalah yang dihadapi melalui komunikasi antara dua pihak. |
| 4.2 | Mengetahui isu,solusi serta resolusi dalam menjadikan UiTM Cawangan Pahang maju dengan lebih aktif. |
| 4.3 | Memupuk pelajar yang berkemahiran insaniah bagi membangkitkan kewibawaan dalam diri sejurus meningkatkan pembangunan masyarakat. |
| 4.4 | Melahirkan pemimpin dari kalangan pelajar yang amanah dan bersiap sedia untuk menggalas tanggungjawab yang sebenar. |

|  |  |
| --- | --- |
| **5.0** | **SENARAI PEMOHONAN (USUL)** |

1. **PENYELARASAN SILIBUS PEMBELAJARAN KAWAD**i) Membuat pelarasan berkaitan silibus pelajaran untuk Komander Kesatria dan pelajar diseluruh cawangan. Bertujuan untuk mengelakkan kekeliruan ”Mazhab” kawad antara Komander Kesatria daripada kampus mahupun cawangan yang berlainan.
2. **PENGLIBATAN PEGAWAI MUDA DALAM AKTIVITI KOMANDER**ii) Pegawai Muda yang masih aktif hendaklah terlibat secara langsung dalam berkerjasama dengan pihak pengurusan (MPKK atau Rejimental) untuk acara khas. Contohnya, persediaan KKEC. Hal ini bertujuan untuk meningkatkan fungsi Pegawai Muda yang menggunakan kemudahan kolej.

iii) Pelantikan Pegawai Muda Kesatria sebagai jurulatih Kor Kesatria sekiranya berkeperluan. Bertujuan untuk mengatasi masalah Unit Kokurikulum dalam melantik jurulatih Kor dan memberi peluang kepada Pegawai Muda untuk memberi sumbangan.

1. **KOMUNIKASI ANTARA KOMANDER KESATRIA seMALAYSIA**iv) Mewujudkan komunikasi dua hala antara semua Komander Kesatria ataupun wakil setiap batalion melalui aplikasi *WhatsApp*. Bertujuan untuk memudahkan perbincangan, penyaluran maklumat, perkongsian pendapat dan sebagai platform rujukan untuk Komander Kesatria seluruh negara.

|  |  |
| --- | --- |
| **6.0** | **CARA PERLAKSANAAN PERMOHONAN** |

Berdasarkan usul yang telah dinyatakan, berikut merupakan cara perlaksanaan yang dicadangkan:

|  |  |  |
| --- | --- | --- |
| **BIL.** | **CARA PERLAKSANAAN** | **CATATAN** |
| **i** | * Rejimen Sarjan Mejar ataupun wakil setiap kampus membuat satu mesyuarat untuk membuat perbandingan setiap komponen kawad kaki. * Memilih cara atau komponen yang tepat dengan cara pengundian. * Mengeluarkan rujukan kepada Komander Kesatria setiap kampus masing-masing. * Memastikan ”Mazhab” tersebut digunakan dan diteruskan pada generasi akan datang. | * Terdapat perbezaan antara kawad komander dan pelajar. * Tiada rujukan khusus untuk ”Mazhab” kawad komander. * Sebarang perubahan dalam silibus kawad mestilah melalui persetujuan majoriti. |
| **ii** | * Melantik presiden untuk Pegawai Muda untuk melancarkan lagi komunikasi antara Komander Kesatria. * Menetapkan fungsi bagi pegawai muda yang masih berstatus aktif dan berada di kolej. * Sebagai contoh, mereka perlu bersama-sama membantu persediaan atlet Komander Kesatria ke KKEC. * Memastikan pegawai muda boleh memberikan informasi dan tips serta nasihat berguna sepanjang proses persediaan sesbuah acara berprestij. | * Sebelum ini, atlet juga terpaksa menjadi urusetia persediaan dan menganggu latihan mereka. * Berlaku kekeliruan kerana kurang berpengalaman. |
| **iii** | * Melantik jurulatih Kor dalam kalangan Pegawai Muda. * Menggunakan sijil pentauliahan sebagai bukti kelayakan. | * Meminta kebenaran juga kepada pegawai muda berstatus pelajar. |
| **iv** | * Mewujudkan *group WhatsApp* antara CO atau platform media sosial yang sesuai untuk memudahkan proses perbincangan, penyaluran maklumat, perkongsian pendapat dan sebagai platform rujukan. * Memasukkan CO dan seorang wakil daripada setiap Kampus. | * Platform ini dikira sebagai semi-formal. * Tujuan: Membincangkan dan mencari penyelesaian isu-isu semasa. |

|  |  |
| --- | --- |
| **7.0** | **PENUTUP** |

Akhir kata, semoga konvensyen kali ini dan akan datang dapat memenuhi objektif dan mampu membawa suara-suara Komander Kesatria dari seluruh negara. Segala usaha sebegini hendaklah sentiasa diberi penekanan dan keutamaan pada masa akan datang. Usaha yang murni untuk memastikan usul-usul yang dibentangkan dalam Konvensyen Komander Kesatria Siri 4 hendaklah disokong dan pihak terlibat hendaklah menunjukkan kerjasama yang padu.

Kami berharap dan mengalu-alukan sokongan penuh daripada pihak pengurusan tertinggi UiTM dan semua pihak berkaitan agar Komander Kesatria dapat melahirkan individu cemerlang sekaligus menjadikan Komander Kesatria sebuah organisasi yang relevan seiiring dengan peredaran masa.

Setiap usaha dan kerjasama oleh semua pihak didahului dengan ucapan ribuan terima kasih. Semoga konvensyen sebegini dapat diteruskan untuk masa yang akan datang bagi memantapkan lagi Komander Kesatria, sesuai dengan visi dan misi organisasi mahupun UiTM itu sendiri.

Disediakan Oleh,



**KK MUHAMAD IRFAN BIN ISKANDARIAH**

Pegawai Pemerintah

Majlis Perwakilan Komander Kesatria

UiTM Cawangan Pahang

Disahkan Oleh,

**LT. KOL. (K) MAT ZAID BIN YAZID**

Penolong Pendaftar Kanan

Unit Kokurikulum

UiTM Cawangan Pahang